**СТАНОВИЩЕ**

на доц. д-р. Тина Георгиева,

Софийски Университет „Св. Климент Охридски“, Исторически факултет,

по конкурс за заемане на академичната длъжност „доцент“, в област висше образование, 2.2. История и археология (Нова история: История на Великобритания през XIX век), за нуждите на Исторически факултет на СУ „Св. Климент Охридски“,

обявен в Държавен вестник, бр. 24, с. 58 от 17 март 2023 г.

В обявения конкурс като единствен кандидат се явява д-р Любомир Цветанов Кръстев.

Любомир Кръстев получава бакалавърска степен през 2011 г., а през 2013 г. завършва с отличен успех магистратура по история (Магистърска програма „Кризи, конфликти и дипломация в световната политика (XVI-XX в.)“ в Исторически факултет на Софийския Университет „Св. Климент Охридски“. През 2017 г. защитава докторска дисертация на тема „Наполеон Бонапарт в британското обществено мнение“. От 2014 г. е хоноруван асистент, а от 2017 г. е главен асистент по нова обща история в катедра Нова и съвременна история.

От близо 10 години Любомир Кръстев води семинарни занятия, лекции и специализирани курсове по нова обща история като през тези години той се утвърждава като компетентен и отдаден преподавател. Включва се активно в научния живот на Историческия факултет и на Университета. Своите научни тези той е представял на 27 научни конференции в България и чужбина. Участвал е в пет изследователски проекта, на два от които („Ранномодерна Европа: граници и противоречия“ и „От Черната смърт до холерата. Борбата срещу епидемиите в историческа перспектива: XIV-XIX в.“) е ръководител. Към широката му научна и преподавателска дейност се числят научно ръководство на дипломанти, съставителство на сборници, участия в редколегии. Участва в организирането на престижни научни прояви: конференции, кръгли маси, изложби. Владее английски, немски и френски езици. Сериозната му научноизследователска дейност се изразява в 2 монографии, 1 студия и 15 статии.

В конкурса за доцент Любомир Кръстев участва с две самостоятелни монографии, една студия и единадесет статии. Като основен хабилитационен труд в настоящата процедура кандитатът представя монографията „Войната на Палмерстън. Великобритания, Кримската война и балансът на силите“, София, УИ „Св. Климент Охридски“, 2022. Книгата се състои от предговор, 8 глави, заключение, с общ обем от 280 страници.

В монографията следва да се отбележат няколко особено приносни неща. Авторът прави много задълбочен анализ на възгледите на Палмерстън за британската външна политика в средата на XIX в. и участието на Великобритания в Кримската война като елемент от цялостната концепция за международни отношения, разработвана и защитавана от британския политик. Проследени са опитите на Пълмерстън да наложи своята гледна точка, основните му аргументи в нейна защита, както и усилията по практическото й осъщестяване. Дейността на Палмерстън е представена като съществен елемент от парламентарните борби, които се водят по въпроса за военния конфликт и за това каква роля следва да има кралството в него. При това и възгледите на външния министър, и политическия дебат в Англия са показани в контекста на международните отношения, на стремежите на Лондон за сближение с Париж и на фона на опитите на френския президент Наполеон III да играе доминираща роля на континента.

Едновременно с това Любомир Кръстев анализира начина, по който Кримската война присъства в пресата и как тях бива възприемана от британската общественост. Изложените факти, с примери от периодичния печат през изследвания период, включително относно действията на правителството за борба с руските агенти в Англия, нагледно демонстрират силните антируски чувства, споделяни от немалка част от политическия елит на острова, но и от по-широки кръгове като цяло. Характерните за британското общество русофобски нагласи са коментирани като елемент от общата представа за мястото на Великобритания на континента и за принципите, от които тя следва да се ръководи във външната си политика. Всичко това допринася авторът да пресъздаде картина на обществените очаквания и настроенията на управляващата класа, благодаренията на която възгледите и действията на Палмерстън стават по-ясни и разбираеми.

Особено внимание заслужава начинът, по който д-р Кръстев анализира ролята и значението на Кримската война. Освен като събитие, коренно изменило съотношението на силите на континента и ключов момент в осъществяване външнополитическата концепция на Пармерстън, тя е представена като преломен момент в начина на водене на военни конфликти: ознаменувайки началото на края на времената, когато пълководците са освободени от политическия контрол на своите държави. В монографията е проследен приносът на Източната война за развитието на медицинското дело, на технологиите, логистиката, използването на телеграфа, както и други специфики, които ще се превърнат в практика през следващите десетилетия, по време на бъдещите военни конфликти. Д-р Кръстев обръща специално внимание и на епидемиите по време на Кримската война като проблем, който съпътства военното противопоставяне и продължава да е причина на голямата смъртност на фронта.

Книгата е написана на добър език, увлекателно и професионално. За написването на работата Любомир Кръстев използва впечатляващи по обем и разнообразие документи, част от които са непубликувани и въведени за пръв път в научен оборот. Авторът демонстрира отлично познаване както на изследвания проблем, така и на обемната историография, посветена на различни негови аспекти. Много позитивно впечатление прави съзнателно търсената от автора дистанцираност: стремежът да избегне идеализация или стигматизация, да конструира една обективна, критична при необходимост, картина на британското общество и на неговите политически лидери. Всичко това е безспорно свидетелство за научната зрялост на автора и за задълбочените му познания върху изследвания период.

Втората монография, с която д-р Кръстев участва в конкурса, е „Наполеон Бонапарт в британското обществено мнение (1796-1815)“ (София, УИ „Климент Охридски“, 2023. Тя представлява допълнена и преработена версия на защитената от автора докторска дисертация. Книгата изследва образа на Наполеон Бонапарт, който се конструира в британското общество. Стъпвайки върху сериозна документална основа, в нея са изложени различните представи за френския лидер, битуващи на острова, както и еволюцията в нагласите на братинците спрямо него. Образът на Наполеон е анализиран в контекста на традиционното френско-британско противопоставяне и на драматичните обществено-политически промени, които протичат на континента.

Останалите приложени публикации, с които д-р Кръстев участва в конкурса за доцент, са свързани с неговите изследователски интереси в областта на дипломацията, международните отношения, обществено-политическото развитие на Великобритания. Особено добро впечатление прави умението да подлага на дълбок анализ проблемите, които изследва и да ги „вписва“ в общата рамка на световни процеси.

Представените научни трудове са негово лично дело и не будят съмнение за плагиатство. Д-р Кръстев има задължителния минимум научни цитирания. Посочените в автостправката приноси са добре аргументирани и обосновани.

Публикациите, с които д-р Кръстев участва в конкурса, заедно с останалата научна дейност, го представят като завършен историк, с широк подход към изследваните от него проблеми. Безспорните изследователски качества на кандидата са съчетани с изключително важните преподавателски способности. Сериозното и коректно отношение в работата със студентите, умението за работа в екип му печелят уважението и подкрепата на преподавателите и на студентите в Исторически факултет.

Приложените от кандидата списъци с публикации, цитирания, автосправка, научни бележки показват, че Любомир Кръстев изпълнява минималните национални изисквания на ЗРАСРБ за научна област хуманитарни науки, професионално направление 2.2 История и археология.

Всичко изложено дотук ми дава основание да смятам, че кандидатът притежава необходимите научни качества и отговаря на всички изисквания за заемане на академичната длъжност „доцент“ според Закона за развитие на академичния състав в Република България и на правилника за неговото прилагане. Като член на научното жури в пълна увереност давам своята най-положителна оценка и подкрепям гл. ас. д-р Любомир Цветанов Кръстев в обявения конкурс за доцент на Историческия факултет на СУ „Св. Климент Охридски“

София, 20 юни 2023 г. Доц. д-р. Тина Георгиева